รัฐบาลไทย-ข่าวทำเนียบรัฐบาล-กระทรวงยุติธรรม  ประชุมชี้แจงแกนนำระดับตำบล เน้นสร้างความเข้มแข็งของหมู่บ้าน/ชุมชน ในพื้นที่จังหวัดสุโขทัย
วันอังคารที่ 28 มกราคม 2563
กระทรวงยุติธรรม  ประชุมชี้แจงแกนนําระดับตําบล เน้นสร้างความเข้มแข็งของหมู่บ้าน/ชุมชน ในพื้นที่จังหวัดสุโขทัย
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมชี้แจงแกนนําระดับตําบล พื้นที่จังหวัดสุโขทัย
ในวันจันทร์ที่ ๒๗ มกราคม ๒๕๖๓ เวลา ๑๓.๓๐ น. ณ หอประชุมมหาวิทยาลัยการกีฬาแห่งชาติวิทยาเขตสุโขทัย อําเภอเมืองสุโขทัย จังหวัดสุโขทัย นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมชี้แจงแกนนําระดับตําบล พื้นที่จังหวัดสุโขทัย ภายใต้โครงการสร้างพื้นที่ปลอดภัยในหมู่บ้าน/ชุมชน จังหวัดตาก สุโขทัย พิษณุโลก พิจิตร และนครสวรรค์ โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม นายไมตรี ไตรติลานันท์ ผู้ว่าราชการจังหวัดสุโขทัย นายนิยม เติมศรีสุข เลขาธิการคณะกรรมการป้องกันและปราบปรามยาเสพติด นายวิตถวัลย์ สุนทรขจิต อธิบดีกรมคุมประพฤติ พร้อมด้วยหัวหน้าส่วนราชการในจังหวัดและพื้นที่ใกล้เคียง หน่วยงานในสังกัดกระทรวงยุติธรรมในจังหวัดนครสวรรค์ แกนนําหมู่บ้าน/ประชาชน จังหวัดตาก สุโขทัย พิษณุโลกและกําแพงเพชร จํานวน ๒๖๓ หมู่บ้าน/ชุมชน จํานวน ๓,๐๐๐ คน เพื่อให้เกิดแนวทางป้องกันและเฝ้าระวังยาเสพติด โดยกระบวนการสร้างการมีส่วนร่วมของภาคประชาชน และส่งเสริมให้เกิดการสร้างพื้นที่ปลอดภัยในหมู่บ้าน/ชุมชน ซึ่งแนวทางการป้องกันและเฝ้าระวัง เน้นการดําเนินการในกลุ่มจังหวัดที่มีเส้นทางติดต่อระหว่างหมู่บ้าน/ชุมชน มีเขตติดต่อการลักลอบนําเข้าทางด้านตะวันตก ในพื้นที่อําเภอแม่สอด จังหวัดตาก เป็นพื้นที่ตรงข้ามเป็นเขตเศรษฐกิจพิเศษเมียวดี แล้วใช้เส้นทางรอง การลักลอบลําเลียงผ่านกลุ่มจังหวัดตาก สุโขทัย กําแพงเพชร และพิษณุโลก
โอกาสนี้ รัฐมนตรีว่าการกระทรวงยุติธรรม ได้เน้นย้ําว่า กระผมมีความยินดีเป็นอย่างยิ่งที่ได้มาเป็นประธานในพิธีเปิดการประชุมชี้แจงการตามระดับตําบลในพื้นที่จังหวัดสุโขทัย ตาก พิษณุโลก และกําแพงเพชร ซึ่งเป็นการส่งเสริมการสร้างพื้นที่ปลอดภัยในหมู่บ้านชุมชนในวันนี้ ซึ่งในปัจจุบันปัญหาการค้าและการแพร่ระบาดของยาเสพติดได้เพิ่มสูงขึ้น เพราะผู้ผลิตมีขีดความสามารถในการเพิ่มกําลังการผลิตสูงขึ้นส่งผลให้ราคายาเสพติดมีแนวโน้มลดลงและผู้ที่เข้าไปเกี่ยวข้องก็มีเพิ่มมากขึ้น นอกจากนี้การแก้ปัญหาโดยการจับกุมและดําเนินคดีส่งผลให้มีจํานวนนักโทษมากขึ้นจนเกิดปัญหานักโทษล้นเรือนจํา ซึ่งส่วนใหญ่นักโทษในเรือนจําเกิดจากคดียาเสพติด เรามีการบําบัดบุคคลเหล่านั้นเพื่อให้กลับคืนสู่สังคม แต่ก็ยังมีผู้ขาดการบําบัดรักษาจํานวนมากที่กลับไปใช้ยาเสพติดอีกครั้ง จนมีภาวะทางจิตและกลับกลายเป็นปัญหาต่อครอบครัวสังคมและชุมชน รัฐบาลจึงให้ความสําคัญกับการแก้ไขปัญหายาเสพติด โดยให้มีการกําหนดแนวทางการดําเนินการป้องกันและปราบปรามยาเสพติด ตามนโยบายเร่งด่วนของรัฐบาล ปี ๒๕๖๓ โดยมุ่งเน้นในการเสริมสร้างพื้นที่ปลอดภัย โดยในพื้นที่หมู่บ้าน/ชุมชน ร่วมกันสร้างความเข้มแข็งของหมู่บ้าน/ชุมชน โดยการสร้างแนวป้องกันยาเสพติดในพื้นที่ ใช้หมู่บ้าน/ชุมชนเป็นฐานในการทํางานภายใต้แนวคิดพื้นที่ปลอดภัยด้วยกระบวนการ การมีส่วนร่วมของผู้นํา และคนในชุมชน การคิดวิเคราะห์ และดําเนินการป้องกันและเฝ้าระวังปัญหายาเสพติดหมู่บ้าน/ชุมชนนั้นๆ พร้อมทั้งการหนุนเสริมบางประการของหน่วยงานภายนอก อาทิ ภาคราชการ เครือข่ายภาคประชาชน จึงจะทําให้เกิดความยั่งยืนและต่อเนื่อง โดยเน้นกระบวนการมีส่วนร่วม ดึงพลังชุมชนให้เข้ามามีบทบาทในการป้องกันและแก้ไขปัญหายาเสพติด
จากนั้น รัฐมนตรีว่าการกระทรวงยุติธรรมได้ร่วมเป็นสักขีพยานในพิธีมอบเงินสนับสนุนการดําเนินงานป้องกันและเฝ้าระวังปัญหายาเสพติดให้กับเครือข่ายด้านการป้องกันและแก้ไขปัญหายาเสพติดระดับตําบล จํานวน ๒๖๓ แห่ง และเยี่ยมชมนิทรรศการของหน่วยงานในสังกัดกระทรวงยุติธรรมพื้นที่จังหวัดสุโขทัย ตามแนวทางชุมชนเข้มแข็ง ยุติธรรมสร้าง